Björn Höcke , leiðogi AfD í Thüringen , fagnar kosningasigrinum . Til vinstri er Alexander Gauland , leiðtogi AfD í Berlín . AfD-flokkurinn ( Alternative für Deutschland ) sem skipar sér lengst til hægri í Þýskalandi vann góðan sigur í Thüringen í austurhluta Þýskalands í kosningum til sambandslandsþingsins þar sunnudaginn 27. október . Sigurvegari var Die Linke , flokkurinn lengst til vinstri , arftaki kommúnistaflokksins sem réð lögum og lofum í Thüringen og annars staðar í Austur-Þýskalandi þar til Berlínarmúrinn féll 9. nóvember 1989 . Die Linke fékk um 29,4% ( + 1,2% frá 2014 ) atkvæða . AfD fékk 23,9% ( + 13% frá 2014 ) og meira en tvöfaldaði fylgi sitt frá því í þingkosningunum 2014 . Kristilegir demókratar ( CDU ) flokkur Angelu Merkel Þýskalandskanslara fékk um 22,1% ( - 11,4% frá 2014 ) sem er mikið fall frá því sem áður var en frá 1990 hefur flokkurinn jafnan fengið flest atkvæði í Thüringen . Nú er CDU í þriðja sæti á eftir AfD . Jafnaðarmannaflokkurinn ( SPD ) fékk mjög slæma útreið , aðeins 8% ( - 4,4% frá 2014 ) . Margir spáðu því að það drægi úr fylgi við AfD að 9. október gerði ný-nazisti skotárás á bænahús gyðinga í borginni Halle og felldi tvo fyrir framan húsið . Mikil harka einkenndi kosningabaráttuna í Thüringen og kallaði Mike Mohring , frambjóðandi CDU , Björn Höcke , leiðtoga AfD , nazista . Þegar útgönguspár birtust sagði sigursæll Höcke að nú 30 árum eftir fall Berlínarmúrsins hefðu atkvæði fallið til stuðnings annarri byltingu „ Umbreytingu 2.0 “ og í henni fælist hrein höfnun á steinrunna þýska flokkakerfinu . Bodo Ramelow , forsætisráðherra Thüringen , er úr Die Linke og hefur leitt stjórn með SPD og græningjum . Þótt Die Linke séu nú í fyrsta sinn stærsti flokkurinn í sambandslandinu hefur stjórnin sem Ramelow leiðir misst meirihluta sinn . Ramelow sagðist ætla að leiða stjórn Thüringen áfram en honum verður ekki auðvelt að mynda meirihluta að baki sér . Til þessa hefur CDU hafnað öllu samstarfi við Die Linke þótt Ramelow þyki hófsamur í skoðunum en hann er vinsæll fyrrverandi verkalýðsleiðtogi . Björn Höcke ( 47 ára ) , leiðtogi AfD í Thüringen , er fyrrverandi sögukennari og er litið á hann sem öfgafullan , jafnvel innan eigin flokks . Hann segir að minningarsafnið um gyðingaofsóknirnar sem reist var í Berlín sé „ skammarlegt “ og krefst þess að Þjóðverjar gjörbreyti um afstöðu til glæpanna gegn mannkyni sem framdir voru af nazistum . Höcke telur sig eiga erindi á æðri vettvang innan AfD og sakar leiðtoga flokksins í Berlín um „ persónudýrkun “ eftir að þeir gengu inn í fundarsal umkringdir fánaberum . Í fyrstu var AfD uppnámsflokkur gegn ESB en breytti síðan um stefnu og tók upp andstöðu við múslima , flótta - og farandfólk og sneri sér í vil óánægju margra Þjóðverja yfir straumi þessa fólks til lands síns árið 2015 . Stefna flokksins hefur einkum átt hljómgrunn í austurhluta Þýskalands .